ddrg/super_eurlex huggingface dataset:
A Bizottság határozata

(1996. július 10.)

a 91/439/EGK tanácsi irányelv III. mellékletének rendelkezéseitől való eltérésről

(EGT vonatkozású szöveg)

(96/427/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a vezetői engedélyekről szóló, 1991. július 29-i 91/439/EGK tanácsi irányelvre [1] és különösen annak 7. cikkére,

mivel a 7. cikk (3) bekezdése meghatározza, hogy a tagállamok a Bizottság egyetértésével eltérhetnek a gépi meghajtású járművek vezetésére vonatkozó testi és szellemi alkalmassági minimumkövetelményekről szóló III. melléklet rendelkezéseitől;

mivel ezen eltéréseknek összhangban kell lenniük az orvostudomány fejlődésével és a III. mellékletben meghatározott elvekkel;

mivel a III. melléklet 6.3 pontja meghatározza, hogy a vezetői engedély első ízben történő kiadását vagy megújítását kérőknek, ha szükséges, korrekciós lencsével, a jobbik szemükkel legalább 0,8-es míg a rosszabbik szemükkel legalább 0,5-es látásélességgel kell rendelkezniük;

mivel ha korrekciós lencsét viselnek a 0,8-es, illetve 0,5-es érték elérése érdekében, akkor a nem korrigált látásélesség egyik szemben sem lehet kisebb 0,05-nél, különben a minimális látásélességet (0,8 és 0,5) vagy plusz/mínusz négy dioptria erősséget meg nem haladó szemüveg által biztosított korrekcióval, vagy kontaktlencse használatával (korrigálatlan látás = 0,05) kell elérni. A korrekciónak jól elviselhetőnek kell lennie;

mivel a 6.3 pont meghatározza továbbá, hogy nem szabad a vezetői engedélyt sem kiadni, sem meghosszabbítani, ha a kérelmező vagy járművezető látómezeje korlátozott, illetve ha diplopia áll fenn;

mivel a 2-es gépjárművezetői csoport által használt szemüveg maximális erőssége a III. melléklet 6.3 pontjával összhangban plusz/mínusz 4 dioptria lehet, elsősorban azért, mert az erősebb szemüvegek használata miatt a látótér torzul; mivel azonban a modern technika és anyagok alkalmazása lehetővé tette olyan plusz/mínusz 8 dioptriás szemüvegek készítését, amelyek nem okoznak ilyen torzulást;

mivel a Bizottság ezért számos tagállam kérését figyelembe véve úgy ítéli meg, hogy a 2-es gépjárművezetői csoport által használt szemüveg dioptriaértékének tekintetében az orvostudomány fejlődése indokolttá teszi az eltérést az irányelv III. melléklete 6.3 pontjában foglalt rendelkezésektől,

ELFOGADTA EZT A HATÁROZATOT:

1. cikk

A tagállamok plusz/mínusz 4 dioptriás érték helyett plusz/mínusz 8 dioptriás értéket engedélyezhetnek, amennyiben a 0,8-es és 0,5-es minimális látásélességi értéket szemüveggel történő korrekcióval érik el.

2. cikk

Ennek a határozatnak a tagállamok a címzettjei.

3. cikk

Ez a határozat az Európai Közösségek Hivatalos Lapjában való kihirdetését követő harmadik naptól érvényes.

Kelt Brüsszelben, 1996. július 10-én.

a Bizottság részéről

Neil Kinnock

a Bizottság tagja

[1] 1 HL L 237., 1991. 8. 24., 1. o.

--------------------------------------------------
A Tanács határozata

(1996. május 28.)

az Európai Közösség és a Kereskedelmi Világszervezet egyes tagjai között létrejött,

a textiltermékek kereskedelméről szóló igazgatási megállapodások megkötéséről

(96/415/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére, összefüggésben 228. cikke (2) bekezdésének első mondatával,

tekintettel a Bizottság javaslatára,

mivel a Bizottság kölcsönösen elfogadott jegyzőkönyvek, illetve jegyzékváltás formájában tárgyalásokat folytatott a Kereskedelmi Világszervezet egyes tagjaival a textiltermékek kereskedelméről szóló igazgatási megállapodások megkötéséről, amelyek, mint a WTO Egyezmény 2. cikke (17) bekezdésében foglaltaknak megfelelő "igazgatási megállapodások", tartalmazzák a Multifibre Egyezmény (MFA) hatálya alá tartozó textiltermékek kereskedelmét szabályozó korábbi kétoldalú megállapodások vonatkozó rendelkezéseit;

mivel a textiltermékek kereskedelméről szóló igazgatási megállapodásokat jóvá kell hagyni,

A KÖVETKEZŐKÉPPEN HATÁROZOTT:

1. cikk

Az Európai Közösség és a mellékletben felsorolt harmadik országok között létrejött, a textiltermékek kereskedelméről szóló igazgatási megállapodásokat a Közösség nevében a Tanács jóváhagyja.

A textiltermékek kereskedelméről szóló igazgatási megállapodások szövegét csatolták e határozathoz.

2. cikk

A Tanács elnöke felhatalmazást kap, hogy kijelölje az 1. cikkben említett igazgatási megállapodásoknak a Közösséget jogilag kötelező aláírására jogosult személy(eke)t.

Kelt Brüsszelben, 1996. május 28-án

a Tanács részéről

az elnök

R. Serri

--------------------------------------------------

MELLÉKLET

Az országok felsorolása

Argentína

Banglades

Hongkong

India

Indonézia

Makaó

Malajzia

Pakisztán

Peru

Fülöp-szigetek

Szingapúr

Dél-Korea

Srí Lanka

Thaiföld

--------------------------------------------------
A Tanács határozata

(1996. június 11.)

az Európai Gazdasági Közösség és az Andorrai Hercegség között levélváltás formájában létrejött megállapodás 8. cikkének végrehajtásáról

(96/366/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére,

tekintettel a Bizottság javaslatára,

mivel az Európai Gazdasági Közösség és az Andorrai Hercegség között levélváltás formájában létrejött, 1990. június 28-án Luxembourgban aláírt megállapodás [1] 8. cikke (1) bekezdésének a) pontja értelmében, amennyiben öt éves időtartamon keresztül és ezen az időtartamon túl az említett cikk (1) bekezdésének b) pontjával összhangban nem jön létre megállapodás, az Andorrai hercegség felhatalmazza a Közösséget, hogy az Andorrai Hercegség nevében és részére eljárva a harmadik országokból származó árukat szabad forgalomba bocsássa az Andorrai hercegségben;

mivel a 8. cikk (1) bekezdésének b) pontja kiköti, hogy ezen időszak lezárultával és a 20. cikk szerint az Andorrai Hercegség gyakorolhatja a szabadforgalomba bocsátás jogát a Szerződő Felek közötti megállapodást követően;

mivel az Andorrai Hercegség kérte a szabadforgalomba bocsátás jogának gyakorlását;

mivel az Andorrai Hercegség kérésére a Tanács 1995. október 30-i nyilatkozatában elvi hozzájárulását adta az említett jog gyakorlásához;

mivel a Tanács alakítja ki a Közösség, mint Szerződő Fél hivatalos álláspontját;

mivel az említett jog gyakorlásának előkészítéséhez megfelelő időt kell biztosítani,

A KÖVETKEZŐKÉPPEN HATÁROZOTT:

Egyetlen cikk

1996. július 1-jétől az Európai Közösség az Andorrai Hercegség nevében és részére eljárva nem biztosítja a harmadik országokból származó áruk szabad forgalomba hozatalát az Andorra Hercegségben.

Kelt Luxembourgban, 1996. június 11-én.

a Tanács részéről

az elnök

W. Veltroni

[1] HL L 374., 1990.12.31., 16. o.

--------------------------------------------------
A Tanács főtitkárának határozata

(1996. február 27.)

a Tanács dokumentumaihoz való nyilvános hozzáféréssel kapcsolatos díjakról

(96/C 74/02)

AZ EURÓPAI UNIÓ TANÁCSÁNAK FŐTITKÁRA,

tekintettel a Tanács dokumentumaihoz való nyilvános hozzáférésről szóló, 1993. december 20-i 93/731/EK tanácsi határozatra, és különösen annak 3. cikke (1) bekezdésére,

mivel a kérelmezők helyszíni tanulmányozás vagy saját költségre történő másolat küldése útján férhetnek hozzá a Tanács dokumentumaihoz,

mivel az ügyviteli költségek fedezése érdekében meg kell állapítania Tanács dokumentumaihoz való nyilvános hozzáférés keretében igényelt dokumentumok másolataiért fizetendő díjat,

A KÖVETKEZŐKÉPPEN HATÁROZOTT:

1. cikk

A Tanács dokumentumaihoz való nyilvános hozzáférésről szóló, 1993. december 20-i tanácsi határozat alapján a Tanács főtitkársága a 30 oldalt meghaladó nyomtatott dokumentumok másolataiért 10 ECU, továbbá laponként 0,036 ECU összegű díjat számít fel. A más formában rendelkezésre álló információkért a díjat esetenként kell megállapítani, de az indokolt mértéket az nem haladhatja meg.

2. cikk

Ez a határozat az Európai Közösségek Hivatalos Lapjában való kihirdetését követő egy hónappal lép hatályba. Ezt a határozatot kizárólag az ezen időpontot követően beérkezett, a Tanács dokumentumaihoz való nyilvános hozzáférés iránti kérelmekre kell alkalmazni.

Kelt Brüsszelben, 1996. február 27-én.

Jürgen Trumpf

az Európai Unió Tanácsának főtitkára

--------------------------------------------------
A Tanács határozata

(1996. szeptember 16.)

a GATT XXIV. cikkének 6. pontja szerint egyes harmadik országokkal folytatott tárgyalások eredményeinek elfogadásáról és egyéb kapcsolódó kérdésekről (Argentína)

(96/611/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére, összefüggésben 228. cikke (2) bekezdésének első mondatával,

tekintettel a Bizottság javaslatára,

mivel a Közösség az Általános Vám- és Kereskedelmi Egyezmény (GATT) XXIV cikkének 6 pontja értelmében tárgyalásokat kezdeményezett; mivel ezek a tárgyalások megállapodás megkötését eredményezték Argentínával;

mivel meg kell határozni a megállapodásban előírt vámcsökkentés fokozatos bevezetésének ütemét;

mivel a Közösség tanácskozást kezdeményezett Argentínával a gabonafélék -behozatalának közösségi rendszerét illetően; mivel a tanácskozás eredményeit levélváltás formájában létrejött megállapodás tartalmazza;

mivel a Közösségnek érdekében áll e megállapodások jóváhagyása,

A KÖVETKEZŐKÉPPEN HATÁROZOTT:

1. cikk

A Közösség nevében a Tanács az alábbi megállapodásokat hagyja jóvá:

- Megállapodás az Európai Közösség és az Argentin Köztársaság között a GATT XXIV. cikkének 6 pontja alapján folytatott tárgyalások eredményeinek elfogadásáról (I. melléklet),

- Levélváltás az Európai Közösség és az Argentin Köztársaság között a gabonafélékről (II. melléklet).

Az ebben a cikkben említett megállapodások szövegét csatolták e határozathoz.

2. cikk

Az e megállapodás rendelkezéseinek megfelelő vámcsökkentés fokozatos bevezetésének ütemét a III. melléklet állapítja meg.

3. cikk

A Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyt [1].

Kelt Brüsszelben, 1996. szeptember 16-án.

a Tanács részéről

az elnök

I. Yates

[1] A megállapodások hatálybalépésének napját a Tanács Főtitkársága az Európai Közösségek Hivatalos Lapjában teszi közzé.

--------------------------------------------------
A Bizottság határozata

(1996. április 9.)

a propám hatóanyagú növényvédő szerek engedélyének visszavonásáról

(EGT vonatkozású szöveg)

(96/586/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 491/95/EK rendelettel [1] módosított, a növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [2] és különösen annak 6. cikke (5) bekezdésére,

mivel a 491/95/EK rendelettel módosított, 1994. április 27-i 933/94/EK bizottsági rendelet [3] megállapította a növényvédő szerek hatóanyagait és kijelölte a referens tagállamokat a 3600/92/EGK bizottsági rendelet végrehajtására;

mivel a fenvalerát egyike volt a munkaprogram első szakaszába tartozó 90 hatóanyagnak, amelyeket a 91/414/EGK tanácsi irányelv [4] 8. cikkének (2) bekezdése írt elő;

mivel ezzel az anyaggal kapcsolatban a kijelölt referens tagállam tájékoztatta a Bizottságot, hogy az érintett bejelentő megfelelő formában jelezte neki, hogy a 3600/92/EGK rendelet 6. cikkének (1) bekezdése értelmében megkívánt egyes információkat e hatóanyagnak a 91/414/EGK irányelv I. mellékletébe való felvételének elősegítésére nem fogják benyújtani;

mivel a rendelet 6. cikkének (4) bekezdése értelmében egyetlen tagállam sem tájékoztatta a Bizottságot arról, hogy biztosítani kívánja ennek a hatóanyagnak a 91/414/EGK irányelv I. mellékletébe való felvételét;

mivel ezért figyelembe kell venni, hogy a munkaprogram keretében nem kerül sor e hatóanyagnak az értékeléséhez adatok benyújtására, és ezért ezen anyag értékelése nem lehetséges e keretben; mivel következésképpen határozatot kell hozni arra vonatkozóan, hogy az e hatóanyagot tartalmazó növényvédő szerek jelenlegi engedélyeit visszavonják;

mivel ez a határozat nem zárja ki annak a lehetőségét, hogy a propámot a jövőben a 91/414/EGK irányelv 6. cikkében az új hatóanyagokra vonatkozó eljárás keretében lehessen értékelni;

mivel e határozat rendelkezései összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok biztosítják:

1. hogy a propám hatóanyagú növényvédő szerekre kiadott engedélyeket e határozat keltétől számított 12 hónapon belül visszavonják;

2. hogy a határozat keltétől számítva a 91/414/EGK irányelv 8. cikke (2) bekezdésében biztosított eltérési lehetőség alapján ne adjanak ki, vagy újítsanak meg propám hatóanyagú növényvédő szerekre engedélyt.

2. cikk

Ennek a határozatnak a tagállamok a címzettjei.

Kelt Brüsszelben, 1996. április 9-én.

a Bizottság részéről

Franz Fischler

a Bizottság tagja

[1] HL L 49., 1995.3.4., 50. o.

[2] HL L 366., 1992.12.15., 10. o.

[3] HL L 107., 1994.4.28., 8. o.

[4] HL L 230., 1991.8.19., 1. o.

--------------------------------------------------
A Tanács határozata

(1996. december 16.)

a Tanács által a harmadik országbeli állampolgárok illegális bevándorlásával, visszafogadásával, illegális foglalkoztatásával és a kiutasítási határozatok végrehajtása terén való együttműködéssel kapcsolatban elfogadott jogi aktusok végrehajtásának folyamatos ellenőrzéséről

(96/749/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak K.3. cikke (2) bekezdésének a) pontjára,

tekintettel a Tanács által Brüsszelben 1993. november 30-án elfogadott prioritási munkaprogramra, amely különösen éves jelentés elkészítésére szólít fel bel- és igazságügyek terén, továbbá az 1996. július 1. és 1998. június 30. közötti időtartamra vonatkozó bel- és igazságügyi együttműködés prioritásainak megállapításáról szóló, 1996. október 14-i tanácsi állásfoglalásra [1],

mivel a szerződés K.1 cikke (3) bekezdése c) pontja értelmében a tagállamok közös érdekű ügynek tekintik a harmadik országbeli állampolgárok által a tagállamok területére történő illegális bevándorlás, ott tartózkodás és munkavégzés leküzdését;

mivel a Tanács által ezen a területen elfogadott jogi aktusok tagállamok általi végrehajtásának folyamatos ellenőrzése feltárja az e téren végzett tanácsi munka gyakorlati hatását és hasznos tanulságokkal szolgál jövőbeni munkája számára,

A KÖVETKEZŐKÉPPEN HATÁROZOTT:

1. cikk

Kérdőív kidolgozása

Az Elnökség minden évben kérdőívet küld a tagállamok számára, amely annak megállapítására szolgál, hogy hogyan hajtották végre a Tanács által elfogadott jogi aktusokat a harmadik országbeli állampolgárok illegális bevándorlása, visszafogadása, illegális foglalkoztatása és a kiutasítási határozatok végrehajtásával kapcsolatos együttműködés terén.

2. cikk

A kérdőív tartalma

A kérdőív a következő pontokkal kapcsolatban tesz fel kérdéseket:

- az előző év során a tagállamok által elfogadott rendelkezések az 1. cikkben említett jogi aktusok hatálya alá tartozó területek mindegyikén,

- az e rendelkezések elfogadása során mutatkozó nehézségek,

- annak valószínűsége, hogy az első francia bekezdésben említett területeken a közeljövőben rendelkezéseket fogadnak el,

- a fent említett jogi aktusok és rendelkezések gyakorlati alkalmazása.

3. cikk

A válaszok értékelése

A tagállamoktól kapott válaszok alapján a Tanács Főtitkársága jelentést dolgoz ki és ezt benyújtja a Tanácsnak.

4. cikk

Első alkalommal történő végrehajtás

Az első kérdőívet, amely az Európai Unióról szóló szerződés hatálybalépése óta eltelt időszakra vonatkozik, a tagállamoknak legkésőbb 1997. június 30-ig megküldik.

Kelt Brüsszelben, 1996. december 16-án.

a Tanács részéről

az elnök

M. D. Higgins

[1] HL C 319., 1996.10.26., 1. o.

--------------------------------------------------
A Tanács határozata

(1996. november 22.)

a természetes gumiról szóló 1995. évi nemzetközi megállapodás Közösség által történő ideiglenes alkalmazásáról

(96/704/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a Bizottság javaslatára,

mivel a 93. (IV) állásfoglalás, az "Új fejlesztési partnerség: Cartagena kötelezettségvállalása" és az Egyesült Nemzetek Kereskedelmi és Fejlesztési Konferenciájának nyolcadik ülésén elfogadott "Cartagena szelleme" című záróokmány vonatkozó célkitűzései keretében megkötött, a természetes gumiról szóló 1995. évi nemzetközi megállapodást az 1995. december 22-i tanácsi határozattal összhangban a Közösség és 14 tagállama [1] 1995. decemberében aláírta;

mivel a megállapodás ideiglenes hatálybalépéséhez szükség van arra, hogy a Közösség és tagállamai megerősítsék, elfogadják, illetve jóváhagyják vagy ideiglenesen alkalmazzák azt, amely során a megállapodás szerinti pénzügyi kötelezettségeket teljes egészében teljesítik;

mivel a természetes gumiról szóló 1987. évi nemzetközi megállapodás hatálya 1995. december 28-án lejárt, új megállapodásnak kell a lehető leghamarabb hatályba lépnie annak érdekében, hogy e két megállapodás intervenciós mechanizmusai ne szakadjanak meg;

mivel az új megállapodás céljai összhangban vannak a közös kereskedelempolitikával;

mivel a következő pénzügyi forrásokat irányozzák elő e megállapodás végrehajtására:

- a részes államok hozzájárulása az igazgatási költségvetéshez,

- a részes államok hozzájárulása az ütközőkészlethez;

mivel a szóban forgó megállapodás alkalmazása a tagállamok pénzügyi hozzájárulását is magában foglalja;

mivel a Közösség tagállamai kifejezték azon szándékukat, hogy hozzájárulnak az említett megállapodás ideiglenes alkalmazásához, amelyet az Egyesült Nemzetek főtitkáránál helyeztek letétbe; mivel ezért helyénvaló, hogy a Közösség a lehető leghamarabb megküldje a megállapodás ideiglenes alkalmazására vonatkozó szándékáról szóló értesítést,

A KÖVETKEZŐKÉPPEN HATÁROZOTT:

1. cikk

A Közösség értesíti az Egyesült Nemzetek főtitkárát arról a szándékáról, hogy a nála letétbe helyezett, a természetes gumiról szóló 1995. évi nemzetközi megállapodást a megállapodás rendelkezéseivel összhangban ideiglenesen alkalmazza.

A megállapodás szövegét csatolták e határozathoz.

2. cikk

A Tanács elnöke felhatalmazást kap, hogy kijelölje az 1. cikkben említett értesítésnek a Közösség nevében történő letétbe helyezésére jogosult személyt.

Kelt Brüsszelben, 1996. november 22-én.

a Tanács részéről

az elnök

S. Barrett

[1] Portugália nem írta alá a megállapodást. A részvételhez a hatálybalépés után kell csatlakoznia megállapodáshoz.

--------------------------------------------------
A Bizottság határozata

(1996. december 18.)

a baromfihúsból, tenyésztettvad-húsból, vadhúsból és nyúlhúsból készült húsipari termékek harmadik országokból történő behozatalára vonatkozó egészségügyi feltételek és közegészségügyi bizonyítvány megállapításáról

(EGT vonatkozású szöveg)

(97/41/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 96/405/EK bizottsági határozattal [1] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [2] és különösen annak 10. cikkére,

mivel egyedi feltételeket kell meghatározni a baromfihúsból, tenyésztettvad-húsból, vadhúsból és nyúlhúsból készült húsipari termékek közösségi behozatalára vonatkozóan; mivel e termékeknek meg kell felelniük a 92/118/EGK irányelv II. mellékletének 1. fejezetében megállapított feltételeknek;

mivel meg kell határozni a – hatósági állatorvos által alá- írandó – közegészségügyi bizonyítvány formáját, annak igazolása céljából, hogy a termékek megfelelnek az e rendeletben meghatározott követelményeknek;

mivel – ha lehetőség van egyenértékű biztosítékokat nyújtó feltételek elismerésére – harmadik országok ezen kívül javaslatot nyújthatnak be a Bizottsághoz, hogy az megfelelően mérlegelje ilyen elismerés biztosítását;

mivel az e határozatban megállapított bizonyítvány és feltételek összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

E határozat megállapítja a baromfihúsból, tenyésztettvadhúsból, vadhúsból és nyúlhúsból készült húsipari termékek behozatalára vonatkozó közegészségügyi feltételeket.

2. cikk

A baromfihúsból, tenyésztettvad-húsból, vadhúsból és nyúlhúsból készült húsipari termékek behozatalának feltétele, hogy a termékek megfeleljenek a 92/118/EGK irányelv II. mellékletének 1. fejezetében meghatározott követelményeknek.

3. cikk

(1) A baromfihúsból, tenyésztettvadhúsból, vadhúsból és nyúlhúsból készült húsipari termékek minden egyes szállítmányát eredeti, számozott, kitöltött, aláírt és keltezett közegészségügyi bizonyítványnak kell kísérnie, amely egyetlen lapból áll, és megfelel a II. mellékletben meghatározott mintának.

(2) A bizonyítványt a Közösségbe történő behozatalt végző tagállam hivatalos nyelveinek legalább egyikén kell kitölteni.

4. cikk

Ezt a határozatot 1997. január 1-jétől kell alkalmazni.

5. cikk

Ennek a határozatnak a tagállamok a címzettjei.

Kelt Brüsszelben, 1996. december 18-án.

a Bizottság részéről

Franz Fischler

a Bizottság tagja

[1] HL L 165., 1996.7.4., 40. o.

[2] HL L 62., 1993.3.15., 49. o.

--------------------------------------------------

MELLÉKLET

+++++ TIFF +++++

+++++ TIFF +++++

--------------------------------------------------